Sue Gray
Sue Gray er en højtrangeret britisk embedskvinde som har beklædt en række fremtrædende poster i Whitehall (centraladministrationen). Senest har hun været vice-departementchef i Cabinet Office (statsministeriet) fra 2021 til 2023.
Hun startede sin karriere i Cabinet Office i slutningen af 1990erne efter at have haft fremtrædende poster i andre ministerier, herunder sundhedsministeriet og arbejdsministeriet. Hun har gennem sin karriere opbygget et ry som særdeles kompetent, effektiv og meget indflydelsesrig.
Efter rygterne om talrige brud på forsamlingsregler, afholdelse af fester og umådeholden indtagelse af alkohol i Downing Street 10 begyndte at brede sig mens resten af landet var lukket ned under Coronaepidemien blev Sue Gray udpeget til at lede den undersøgelseskommission som Cabinet Office nedsatte til at kulegrave sagen. Kommissionens rapport udtrykte hård kritik af adfærden i premierministerens kontor og embedsbolig, herunder af Boris Johnson selv for hans deltagelse i flere af overtrædelserne. Rapporten var medvirkende til, at flere fremtrædende konservative partifæller trak støtten til ham og dermed til hans afgang som premierminister.
Sue Gray forlod centraladministrationen i marts 2023 for at tiltræde en stilling som stabschef og politisk rådgiver i partiet Labour direkte under dets leder Keir Starmer. Jobskiftet er blevet mødt af hård kritik fra Conservative Party med beskyldninger om upartiskhed i hendes behandling af Boris Johnson og med forsøg på at sprede rygter om at hun allerede var i kontakt med Keir Starmer om jobskiftet før partygate-rapporten blev udgivet.
Partygate
Boris Johnson